## La Generalitat reforça el dispositiu de vigilància i seguretat en les àrees de més afluència de públic durant les Falles

*** Este divendres comença la fase més intensa de l’operatiu especial posat en marxa per la Unitat de Policia Nacional adscrita a la Comunitat Valenciana per a estes festes
* El Servici de Bombers Forestals de la Generalitat estarà present de manera preventiva durant la *cremà* de les Falles amb un total de 27 autobombes i 54 efectius**

La Conselleria d’Emergències i Interior ha reforçat el dispositiu de vigilància i seguretat desplegat per la Policia de la Generalitat en les àrees de més afluència de públic durant espectacles pirotècnics i actes festius d’estes Falles i també ha previst un operatiu especial del Servici de Bombers Forestals per a la nit de la *cremà*.

En concret, la Unitat de Policia Nacional Adscrita a la Comunitat Valenciana iniciarà este divendres, 14 de març, la fase més intensa de l’operatiu especial de Falles, que continuarà actiu fins al dia 19 de març.

Els agents faran tasques preventives de control d’aforaments, accessos i seguretat en la xarxa de Metrovalencia en col·laboració amb Ferrocarrils de la Generalitat Valenciana (FGV), especialment en les parades amb més aforament, com és el cas de Xàtiva a l’hora de la *mascletà* o les més pròximes als castells nocturns.

També garantiran el desenrotllament normal dels diferents festejos taurins i la seguretat de les persones a l’interior i l’exterior de la plaça de bous.

Igualment, durant estos dies, s’incidirà en la seguretat dels concerts i establiments d’oci, amb un major control sobre estos.

A més, es potenciarà la vigilància en la via pública, així com els servicis de prevenció general i atenció a la ciutadania o els derivats de les cridades a l’1·1·2. En este sentit, l’Oficina de Denúncies i Atenció a Víctimes de Violència de Gènere romandrà oberta durant tot el període festiu per a oferir una atenció integral a les dones que ho requerisquen.

**Servici de Bombers Forestals de la Generalitat**

D’altra banda, el Servici de Bombers Forestals de la Generalitat estarà present de manera preventiva durant la *cremà* de les Falles amb un total de 27 autobombes i 54 efectius repartits per diversos municipis valencians.

Per províncies, el major nombre d’efectius es concentrarà en els municipis de la província de València, amb 17 autobombes i 34 bombers forestals; seguida de Castelló i Alacant, amb 5 autobombes i 10 efectius en cada una.

D’altra banda, com és habitual, el Centre de Coordinació d’Emergències ha reforçat els torns del servici de l’1·1·2 Comunitat Valenciana per a oferir una atenció més àmplia durant la setmana fallera. Així, des d’este passat dimecres i fins dimecres que ve, 19 de març, la sala disposa d’un increment de personal operador, supervisor i coordinador sobre el dimensionament habitual del servici.

En este sentit, els majors increments es registraran des del cap de setmana i fins al dia de Sant Josep, amb un augment del nombre d’operadors i coordinadors entre el dissabte i el dimecres que oscil·larà entre el 15 i el 30 % en funció del dia. Durant este període, i en referència a este personal específic, el servici comptarà amb entre 63 i 70 especialistes diaris, la qual cosa suposa entre 9 i 16 professionals més per jornada que una setmana ordinària. A més, durant les nits de la setmana fallera, el torn nocturn es reforçarà, de mitjana, en un 52 %.

Fecha: 13/03/2025